钦定古今图书集成/明伦汇编/氏族典/第138卷 > 《廖用贤尚友录》 > 殷浩
## 钦定古今图书集成/明伦汇编/氏族典/第138卷 > 《廖用贤尚友录》 > 殷浩

按《晋书殷浩传》，“浩字深源，陈郡长平人。识度清远，弱
冠有美名。三府辟，皆不就。征西将军庾亮引为记室
参军，累迁司徒左长史。安西庾翼复请为司马，除侍
中安西军司，并称疾不起。简文帝时在藩，始综万几，
卫将军褚裒荐浩，征为建武将军、扬州刺史。会遭父
忧去职。服阕，征为尚书仆射，不拜，复为建武将军、扬”
州刺史，遂参综朝权。及石季龙死，朝廷欲遂荡平关、
河，于是以浩为中军将军、假节、都督扬、豫、徐、兖、青五
州军事。浩既受命，以中原为己任，上疏北征许、洛。将
发坠马，时咸恶之。既而以淮南太守陈逵、兖州刺史
蔡裔为前锋，安西将军谢尚、北中郎将荀羡为督统，
开江西疁田千馀顷，以为军储。师次寿阳，潜诱苻健
大臣梁安、雷弱儿等，使杀健，许以关右之任。初，降人
魏脱卒，其弟憬代领部曲，姚襄杀憬以并其众。浩大
恶之，使龙骧将军刘启守谯，迁襄于梁。既而魏氏子
弟往来寿阳，襄猜惧。俄而襄部曲有欲归浩者，襄杀
之，浩于是谋诛襄。浩既至许昌，会张遇反，谢尚又败
绩。浩还寿阳，后复进军，次山桑而襄反。浩惧，弃辎重，
退保谯城，器械军储，皆为襄所掠，士卒多亡叛。桓温
素忌浩，及闻其败，上疏罪浩，竟坐废为庶人，徙于东
阳之信安县。浩虽被黜放，口无怨言，夷神委命，谈咏
不辍，但终日书空，作“咄咄怪事”四字而已。后温将以
浩为尚书令，遗书告之，浩欣然许焉。将答书，虑有谬
误，开闭者数十，竟达空函，大忤温意，由是遂绝。永和
十二年卒。浩后将改葬，其故吏顾悦之上疏讼浩，诏
追复本官。